V. Veteška, podpredseda NR SR: (2005-09-28):
I. Hopta, poslanec: Vážený pán podpredseda Národnej rady, vážení členovia vlády, vážené dámy, vážení páni, dovoľte mi, aby som v súlade so zákonom Národnej rady Slovenskej republiky interpeloval predsedu vlády Slovenskej republiky Mikuláša Dzurindu. Vážené dámy, vážení páni, svojho času vláda Slovenskej republiky presadila v tomto parlamente návrh zákona, ktorý rozhodol o tom, že nemocnice tzv. druhého typu prešli pod samosprávne kraje. Žiaľ, ukazuje sa, že to nebolo príliš šťastné rozhodnutie, pretože samosprávne kraje absolútne nezvládli situáciu, čo sa týka zdravotníctva čiže nemocníc druhého typu, a v poslednom období zrejme asi preto, že sa blížia voľby, prakticky vo všetkých samosprávnych krajoch prebieha odpredaj, resp. prenájom týchto nemocníc často za veľmi nevýhodných podmienok. Tak tomu je aj v Prešovskom samosprávnom kraji, kde prakticky už iba dve nemocnice ako celok zostali Prešovskému samosprávnemu kraju, a to svidnícka nemocnica a humenská nemocnica. A aj o tie má Prešovský samosprávny kraj prísť, pretože finančná skupina Penta má záujem o ich prenájom. Ja by som sa chcel konkrétne spýtať predsedu vlády Slovenskej republiky Mikuláša Dzurindu, ako zabezpečí vláda Slovenskej republiky po odpredaji týchto nemocníc, resp. po odovzdaní týchto nemocníc za často nevýhodných podmienok do prenájmu, aby zdravotná starostlivosť v súlade s Ústavou Slovenskej republiky bola zabezpečená na vysokej odbornej úrovni. Konkrétne sa chcem spýtať na humenskú nemocnicu, pretože v poslednom období silnejú tlaky zo strany finančných žralokov, ale aj zo strany niektorých politických subjektov. A tu je veľmi veľká zhoda SDKÚ a Smeru, pretože kým SDKÚ priamo v humenskom mestskom zastupiteľstve ústami svojho predsedu poslaneckého klubu Jozefa Babiaka presadzuje, aby sme odovzdali humenskú nemocnicu Pente prakticky takmer zadarmo, tak, bohužiaľ, poslanci Smeru vo vyššom územnom celku už niekoľkokrát svojím hlasovaním dokázali, že nie sú zrejme príliš ľavicou stranou, pretože tieto návrhy podporili. Žiaľ, príliš negatívnu úlohou zohráva aj primátor mesta Humenného Vladimír Kostelník, ktorý namiesto toho, aby slúžil občanom svojho mesta, viac slúži záujmom určitých ekonomických a finančných skupín než občanom mesta. Čiže občania mesta Humenného majú oprávnené obavy, čo bude s humenskou nemocnicou, keď táto za veľmi nevýhodných podmienok prejde do prenájmu finančnej skupiny Penta. Mám aj obavy preto, že sa už ukázalo, že napr. kožné oddelenie, ktoré bolo v Humennom, už tam dnes nie je a musia napr. občania alebo pacienti tohto regiónu cestovať do ďalekého Prešova. A napr. z okresu Snina z obce Nová Sedlica je to často až 150 km. Čiže ukazuje sa, že bolo veľkou chybou, že štát sa zbavil týchto nemocníc, dal ich VÚC-kam, pretože tieto absolútne nezvládli situáciu a tohto bremena sa chcú zbaviť. Ja sa pýtam, pán predseda vlády, ako zabezpečíte, aby zdravotná starostlivosť nielen v Humennom, ale aj vo všetkých regiónoch Slovenska bola zabezpečená na vysokej úrovni, aby občania nemuseli cestovať iba do krajských nemocníc, pretože ak tomu tak bude, tak prakticky sa vraciame niekde na začiatok obdobia po druhej svetovej vojne. Ďakujem za pozornosť.